**ข่าวประชาสัมพันธ์**

**ความรู้เกี่ยวกับการจดทะเบียนพาณิชย์**



**ฝ่ายพัฒนาและจัดเก็บรายได้ กองคลัง**

**เทศบาลตำบลดอนขมิ้น**

**อำเภอท่ามะกา จังหวัดกาญจนบุรี**

**การจดทะเบียนพาณิชย์**

**ผู้มีหน้าที่จดทะเบียนพาณิชย์**

 ผู้มีหน้าที่จดทะเบียนพาณิชย์ คือ บุคคลธรรมดาคนเดียวหรือหลายคน (ห้างหุ้นส่วนสามัญ) หรือนิติบุคคลรวมทั้งนิติบุคคลที่ตั้งขึ้นตามกฎหมายต่างประเทศที่มาตั้งสำนักงานสาขาในประเทศไทยซึ่งประกอบกิจการค้าอันเป็นพาณิชยกิจตามที่กระทรวงพาณิชย์กำหนด

**กิจการค้าที่เป็นพาณิชยกิจที่ต้องจดทะเบียนพาณิชย์**

 ผู้ประกอบกิจการค้า ดังต่อไปนี้ ต้องจดทะเบียนพาณิชย์ คือ

1. การทำโรงสีข้าว และการทำโรงเลื่อยที่ใช้เครื่องจักร
2. การขายสินค้าไม่ว่าอย่างใดๆ อย่างเดียว หรือหลายอย่างก็ตาม คิดรวมทั้งสิ้นในวันหนึ่งวันใดขายได้เป็นเงินตั้งแต่ 20 บาท ขึ้นไป หรือมีสินค้าดังกล่าวไว้เพื่อขายมีค่ารวมทั้งสิ้น เป็นเงินตั้งแต่ 500 บาท ขึ้นไป
3. การเป็นนายหน้าหรือตัวแทนค้าต่าง ซึ่งทำการเกี่ยวกับสินค้าไม่ว่าอย่างใดๆ อย่างเดียว หรือหลายอย่างก็ตามและสินค้านั้น มีค่ารวมทั้งสิ้นในวันหนึ่งวันใดเป็นเงินตั้งแต่ 20 บาท ขึ้นไป
4. การประกอบหัตถกรรมหรือการอุตสาหกรรมไม่ว่าอย่างใดๆ อย่างเดียว หรือหลายอย่างก็ตามและขายสินค้าที่ผลิตได้
5. การขนส่งทางทะเล การขนส่งโดยเรือกลไฟ หรือเรือยนต์ประจำทาง การขนส่งโดยรถไฟ การขนส่งรถราง การขนส่งโดยรถยนต์ประจำทาง การขายทอดตลาด การรับซื้อขายที่ดิน การให้กู้ยืมเงิน การรับแลกเปลี่ยนหรือขายสินค้าเงินตราต่างประเทศการซื้อหรือขายตั๋วเงิน การธนาคาร การโพยก๊วน การทำโรงรับจำนำและการทำโรงแรม
6. การขาย หรือให้เช่า แผ่นซีดี แถบบันทึก วีดิทัศน์ แผ่นวีดิทัศน์ ดีวีดี หรือแผ่นวีดีทัศน์ระบบดิจิทัล เฉพาะที่เกี่ยวกับการบันเทิง
7. การขายอัญมณีหรือเครื่องประดับซึ่งประกอบด้วยอัญมณี
8. การซื้อขายสินค้าหรือบริการ โดยวิธีใช้สื่ออิเล็กทรอนิกส์ผ่านระบบเครือข่ายอินเตอร์เน็ต
9. การบริการอินเตอร์เน็ต
10. การให้เช่าพื้นที่ของเครื่องคอมพิวเตอร์แม่ข่าย
11. การบริการเป็นตลาดกลางในการซื้อขายสินค้าหรือบริการโดยวิธีใช้สื่ออิเล็กทรอนิกส์ผ่านระบบเครือข่ายอินเตอร์เน็ต
12. การผลิต รับจ้างผลิต แผ่นซีดี แถบบันทึก วีดิทัศน์ แผ่นวีดิทัศน์ ดีวีดี หรือแผ่นวีดีทัศน์ระบบดิจิทัล เฉพาะที่เกี่ยวกับการบันเทิง
13. การให้บริการเครื่องคอมพิวเตอร์เพื่อใช้อินเตอร์เน็ต
14. การให้บริการฟังเพลง และร้องเพลงโดยคาราโอเกะ
15. การให้บริการเครื่องเล่นเกมส์
16. การให้บริการตู้เพลง
17. โรงงานแปรสภาพ แกะสลัก และการทำหัตถกรรมจากงาช้าง การค้าปลีก การค้าส่งงาช้างและผลิตภัณฑ์จากงาช้าง

\* กรณี ที่ผู้ประกอบกิจการค้าเป็นห้างหุ้นส่วนสามัญนิติบุคคล ห้างหุ้นส่วนจำกัด บริษัทจำกัด ตามประมวลกฎหมายแพ่งและพาณิชย์ หรือบริษัทมหาชนจำกัด ตามกฎหมายว่าด้วยบริษัทมหาชน จำกัด ประกอบกิจการค้าตาม ข้อ 1. – 5. จะได้รับการยกเว้น ไม่ต้องจดทะเบียนพาณิชย์ แต่หากประกอบกิจการค้าตาม ข้อ 6. – 17. ต้องจดทะเบียนพาณิชย์ด้วย

**กำหนดระยะเวลาการจดทะเบียนพาณิชย์**

 ผู้ประกอบกิจการค้าต้องยื่นจดทะเบียนภายใน 30 วัน นับตั้งแต่วันเริ่มประกอบกิจการค้า หรือวันที่มีการเปลี่ยนแปลงรายการจดทะเบียน หรือวันเลิกประกอบกิจการค้า

**สถานที่จดทะเบียนพาณิชย์**

 ผู้ประกอบกิจการค้าที่มีกิจการของตนตั้งอยู่หรือมีสำนักงานแห่งใหญ่ตั้งอยู่ในเขตเทศบาลตำบลดอนขมิ้น ขอยื่นจดทะเบียนพาณิชย์ ได้ที่ งานจัดเก็บรายได้ กองคลัง เทศบาลตำบลดอนขมิ้น

**ค่าธรรมเนียมการจดทะเบียนพาณิชย์**

 ตั้งใหม่ ครั้งละ 50 บาท

 เปลี่ยนแปลง ครั้งละ 20 บาท

 เลิก ครั้งละ 20 บาท

 ออกใบแทน ฉบับละ 30 บาท

 ตรวจเอกสาร ครั้งละ 20 บาท

 คัดสำเนาและรับรองเอกสาร ฉบับละ 30 บาท

**รายการเอกสารหลักฐานประกอบ**

ในการจดทะเบียนพาณิชย์แต่ละประเภท ผู้ขอจดทะเบียนต้องเตรียมคำขอและเอกสารประกอบสำหรับการจดทะเบียนเรื่องนั้นๆ ให้ครบถ้วนถูกต้องตามรายละเอียดที่ปรากฏดังต่อไปนี้

**จดทะเบียนพาณิชย์ (ตั้งใหม่)**

 **เอกสารประกอบการจดทะเบียน**

1. แบบ ทพ.
2. สำเนาบัตรประจำตัวของผู้ประกอบพาณิชยกิจ
3. สำเนาทะเบียนบ้านของผู้ประกอบพาณิชยกิจ
4. กรณีผู้ประกอบพาณิชยกิจมิได้เป็นเจ้าบ้านต้องแนบเอกสารเพิ่มเติม ดังนี้
5. หนังสือให้ความยินยอมให้ใช้สถานที่ตั้งสำนักงานแห่งใหญ่
6. สำเนาทะเบียนบ้านที่แสดงให้เห็นว่าผู้ให้ความยินยอมเป็นเจ้าบ้าน หรือสำเนาสัญญาเช่าโดยมีผู้ให้ความยินยอมเป็นผู้เช่า หรือเอกสารสิทธิ์อย่างอื่นที่ผู้เป็นเจ้ากรรมสิทธิ์เป็นผู้ให้ความยินยอม
7. แผนที่แสดงสถานที่ซึ่งใช้ประกอบพาณิชยกิจ และสถานที่สำคัญบริเวณใกล้เคียงโดยสังเขป
8. หนังสือมอบอำนาจ (ถ้ามี)
9. สำเนาบัตรประจำตัวของผู้รับมอบอำนาจ (ถ้ามี)
10. กรณีประกอบพาณิชยกิจการขาย หรือให้เช่า แผ่นซีดี แถบบันทึก วีดิทัศน์ แผ่นวีดิทัศน์ ดีวีดี เฉพาะที่เกี่ยวกับการบันเทิง ให้ส่งสำเนาหนังสืออนุญาต หรือหนังสือรับรองให้เป็นผู้จำหน่ายหรือให้เช่าสินค้าดังกล่าวจากเจ้าของลิขสิทธิ์ของสินค้าที่ขายหรือให้เช่าหรือสำเนาใบเสร็จรับเงินตามประมวลรัษฎากร หรือหลักฐานการซื้อขายจากต่างประเทศ
11. กรณีประกอบพาณิชยกิจการค้าอัญมณีหรือ เครื่องประดับซึ่งประดับด้วยอัญมณี ต้องดำเนินการและให้ตรวจสอบและเรียกหลักฐานแสดงจำนวนเงินทุน โดยเชิญผู้ประกอบพาณิชยกิจให้ข้อเท็จจริงของแหล่งที่มาของเงินทุน หรือชี้แจงเป็นหนังสือพร้อมแนบหลักฐานดังกล่าวแทนก็ได้

**จดทะเบียนเปลี่ยนแปลงรายการ**

**เอกสารประกอบการจดทะเบียน**

1. แบบ ทพ.
2. สำเนาบัตรประจำตัวของผู้ประกอบพาณิชยกิจ
3. สำเนาทะเบียนบ้านของผู้ประกอบพาณิชยกิจ
4. ใบทะเบียนพาณิชย์
5. สำเนาหลักฐานที่ตั้งสำนักงานแห่งใหญ่ (ใช้ในกรณีแก้ไขเพิ่มเติมที่ตั้งสำนักงานแห่งใหญ่) ได้แก่
6. หนังสือให้ความยินยอมให้ใช้สถานที่ตั้งสำนักงานแห่งใหญ่
7. สำเนาทะเบียนบ้านที่แสดงให้เห็นว่าผู้ให้ความยินยอมเป็นเจ้าบ้านหรือผู้ขอเลขที่บ้าน หรือสำเนาสัญญาเช่าโดยมีผู้ให้ความยินยอมเป็นผู้เช่า หรือเอกสารสิทธิ์อย่างอื่นที่ผู้เป็นเจ้าของกรรมสิทธิ์เป็นผู้ให้ความยินยอม
8. แผนที่แสดงที่ตั้งสำนักงานแห่งใหญ่และสถานที่สำคัญบริเวณใกล้เคียงโดยสังเขป
9. หนังสือมอบอำนาจ (ถ้ามี)
10. สำเนาบัตรประจำตัวของผู้รับมอบอำนาจ (ถ้ามี)

**จดทะเบียนเลิกประกอบพาณิชยกิจ**

 **เอกสารประกอบการจดทะเบียน**

1. แบบ ทพ.
2. สำเนาบัตรประจำตัวของผู้ประกอบพาณิชยกิจ หรือทายาทที่ยื่นคำขอแทน
3. ใบทะเบียนพาณิชย์
4. สำเนาใบมรณบัตรของผู้ประกอบพาณิชยกิจ (กรณีถึงแก่กรรม)
5. หนังสือมอบอำนาจ (ถ้ามี)
6. สำเนาบัตรประจำตัวของผู้รับมอบอำนาจ (ถ้ามี)

 **ขั้นตอนและระยะเวลาการปฏิบัติงาน การยื่นขอจดทะเบียนพาณิชย์**

1. ยื่นคำร้องขอจดทะเบียนพาณิชย์/การเปลี่ยนแปลงข้อมูลทะเบียนพาณิชย์ ใช้เวลา 10 นาที

 2. เจ้าหน้าที่ตรวจสอบหลักฐาน ใช้เวลา 5 นาที

 3. เจ้าหน้าที่เสนอผู้มีอำนาจอนุญาต ใช้เวลา 5 นาที

 4. เจ้าหน้าที่ออกใบอนุญาตและออกใบเสร็จรับเงินค่าธรรมเนียม ใช้เวลา 5 นาที

 **รวม 4 ขั้นตอน ใช้เวลา 25 นาที**

**🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵**